**ΕΝΗΜΕΡΩΣΗ ΓΙΑ ΑΓΙΑΣΜΟ ΚΑΙ ΣΕΛΦ ΤΕΣΤ ΠΑΙΔΙΩΝ**

Αγαπητοί γονείς,

παρακαλώ να μελετήσετε προσεκτικά τα παρακάτω:

Όπως σας έγραψα και προχθές, **ο Αγιασμός είναι προγραμματισμένος για την ερχόμενη Δευτέρα, 13 Σεπτεμβρίου 2021**. Θα ξεκινήσει **στις 9:00 π.μ. ακριβώς**, σύμφωνα με τη συνεννόηση που έγινε με τον σεβάσμιο ιερέα του Ι.Ν. Προδρόμου, πατέρα Αντώνιο.

Τα παιδιά **θα μπορούν να προσέρχονται από τις 8:15** και θα αναμένουν στην αυλή μέχρι την έναρξη του Αγιασμού. **Άπαντες οι προσερχόμενοι, παιδιά, εκπαιδευτικοί και γονείς, θα πρέπει να φορούν ΥΠΟΧΡΕΩΤΙΚΑ προστατευτική μάσκα ΣΕ ΟΛΟΥΣ ΤΟΥΣ ΧΩΡΟΥΣ ΤΟΥ ΣΧΟΛΕΙΟΥ**. Παρακαλούμε να μην μας φέρνετε στη δυσάρεστη θέση να σας κάνουμε παρατηρήσεις για το συγκεκριμένο θέμα.

**Συνοδούς γονείς μπορούν να έχουν μόνον τα πολύ μικρά παιδιά (Α΄ και Β΄ τάξης).** Τα μεγαλύτερα παιδιά καλό είναι να προσέλθουν μόνα τους, ώστε να περιοριστεί, κατά το δυνατόν, ο συνωστισμός. Σε κάθε περίπτωση, οι εξωτερικοί χώροι του σχολείου είναι εκτενείς και δεν χρειάζεται να μαζευόμαστε πολλοί στο ίδιο σημείο. Πρέπει να κρατάμε αποστάσεις μεταξύ μας.

Στην τελετή θα παρευρίσκονται τα παιδιά της Α΄ της Β΄ και της ΣΤ΄ τάξης. Τα υπόλοιπα παιδιά θα βρίσκονται στα υπόστεγα του ισογείου και του ορόφου, μαζί με τους εκπαιδευτικούς τους, παρακολουθώντας εκ του μακρόθεν. Όταν ο ιερέας ολοκληρώσει τον Αγιασμό, θα περάσει από όλα τα τμήματα.

**Μετά τον Αγιασμό** και τον δικό μου σύντομο χαιρετισμό, τα παιδιά θα μπουν στις τάξεις και θα παραλάβουν τα σχολικά τους βιβλία, κατάλογο με σχολικά είδη που πρέπει να προμηθευτούν και θα ακούσουν από τους εκπαιδευτικούς οδηγίες για την ορθή εφαρμογή της μάσκας και την απόρριψή της. Στη συνέχεια, θα πληροφορηθούν το πρόγραμμα μαθημάτων της Τρίτης και θα αποχωρήσουν. Χρήσιμο είναι να έχουν μαζί τους σχολική τσάντα ή κάποια σακούλα, για να μεταφέρουν τα βιβλία στο σπίτι χωρίς προβλήματα. **Η είσοδος γονέων μέσα στις αίθουσες διδασκαλίας ΔΕΝ ΕΠΙΤΡΕΠΕΤΑΙ**.

**Τα παιδιά της Α΄ τάξης** δεν θα παραλάβουν ακόμα τα βιβλία τους. Θα πάρουν, όμως, δωράκια από τις δασκάλες τους και από τον Σύλλογο Γονέων και Κηδεμόνων. Καθώς οι γονείς θα περιμένουν τα παιδιά τους έξω από τις τάξεις, ας κρατούν αποστάσεις μεταξύ τους.

Σας ενημερώνω πως περιμένουμε την τοποθέτηση πολλών ακόμα εκπαιδευτικών (Μουσικής, Εικαστικών, Πληροφορικής, Γαλλικών, Αγγλικών κ.ά.). Συνεπώς, **το πρώτο χρονικό διάστημα τα παιδιά θα σχολούν ενωρίτερα**. Φυσικά, θα ενημερώνεστε εγκαίρως, μέσω του ηλεκτρονικού ταχυδρομείου, το οποίο σας παρακαλώ να βλέπετε σε καθημερινή βάση για τυχόν μηνύματα.

**ΣΕΛΦ –ΤΕΣΤ (ΑΥΤΟΔΙΑΓΝΩΣΤΙΚΟΣ ΕΛΕΓΧΟΣ)**

Όπως και πέρσι, έτσι και κατά τη διάρκεια της φετινής σχολικής χρονιάς τα παιδιά **θα πρέπει να κάνουν self-test, δύο (2) φορές εβδομαδιαίως**, αντί για μία (1) που ίσχυε μέχρι τον περασμένο Ιούνιο.

**Κατ’ εξαίρεση, γι’ αυτήν την πρώτη εβδομάδα** λειτουργίας του σχολείου, τα παιδιά θα πρέπει υποχρεωτικά να κάνουν **το πρώτο self-test** **το απόγευμα ή το βράδυ της Κυριακής 12 Σεπτεμβρίου,** για την προσέλευσή τους στο σχολείο το πρωί της Δευτέρας στον Αγιασμό. **Το επόμενο τεστ θα γίνει** **το απόγευμα-βράδυ της Πέμπτης 16 Σεπτεμβρίου**, ώστε να προσκομιστεί το πρωί της Παρασκευής.

**Από την επόμενη εβδομάδα, όμως, τα παιδιά θα κάνουν τεστ κάθε Δευτέρα απόγευμα, για να φέρουν την δήλωση την Τρίτη, και κάθε Πέμπτη απόγευμα, για να φέρουν τη δήλωση την Παρασκευή.** Τα παιδιά δεν θα παραδίδουν την δήλωση του τεστ στον δάσκαλο της τάξης, αλλά την επιδεικνύουν πριν την είσοδό τους στην τάξη και θα την διατηρούν στην σχολική τους τσάντα.

Σας εύχομαι Καλό Σαββατοκύριακο!

Εάν σας έχει μείνει οποιαδήποτε απορία, μη διστάσετε να επικοινωνήσετε γραπτώς στο mail του σχολείου: **1dimchoras@sch.gr**

ο Διευθυντής

Κόκκινος Νομικός